《集西塔寺怀亡友汪信民以言念君子温其如玉为韵探得念字》
宋代·谢逸

祸福初无门，吉凶本不僭。蹠寿颜夭折，此理竟谁验。

贵不啬谗邪，富独饶聚敛。施施骄妻妾，百索无一欠。

贞士抱清真，藜藿常不餍。人生鬼揶揄，奄忽就窀窆。

吾友汪夫子，才力百夫赡。独立流俗中，如山不可堑。

青衫困冷官，半世守寒俭。自从斯人亡，吾生良可厌。

弦绝伯牙琴，墓挂徐卿剑。但馀清溪编，万丈垂光焰。

朝来雨新霁，湖波清潋滟。禅堂净巾屦，僧榻凉枕簟。

追寻旧游踪，历历皆可念。矢诗寓一哀，苦泪渍铅椠。

作者简介：谢逸（1068-1113），字无逸，号溪堂。宋代临川城南（今属江西省抚州市）人。北宋文学家，江西诗派二十五法嗣之一。与其从弟谢薖并称“临川二谢”。与饶节、汪革、谢薖并称为“江西诗派临川四才子”。 曾写过300首咏蝶诗，人称“谢蝴蝶”。